b'\n_START_ARTICLE_\nPerpetuum mobile\n_START_PARAGRAPH_\nPerpetuum mobile (lat.: neprestano pokretljivo) je naziv za stroj koji bi, stavljen jednom u gibanje i ne tro\xc5\xa1e\xc4\x87i energiju, nastavio kretanje beskona\xc4\x8dno i pritom jo\xc5\xa1 obavljao koristan mehani\xc4\x8dki rad. U pro\xc5\xa1losti je bilo mnogo poku\xc5\xa1aja da se izradi takav stroj. Premda su ve\xc4\x87 u 18.\xc2\xa0stolje\xc4\x87u mnoge znanstvene ustanove (na primjer Francuska akademija) proglasile taj problem nerje\xc5\xa1ivim, poku\xc5\xa1aji da se ostvari perpetuum mobile nisu prestali. Izradba stroja koji bi ni iz \xc4\x8dega obavljao rad protivi se jednomu od osnovnih iskustvenih zakona prirode, koji je izra\xc5\xbeen u 1. stavku termodinamike; prema tom stavku energija je neuni\xc5\xa1tiva, nemogu\xc4\x87e ju je ni iz \xc4\x8dega stvoriti, nego je mogu\xc4\x87e jedino pretvarati jedan oblik energije u drugi, kao na primjer toplinu u mehani\xc4\x8dki rad i obratno. Me\xc4\x91utim, prema 2. stavku termodinamike mogu\xc4\x87e je dobiti mehani\xc4\x8dki rad iz topline samo ako postoje dva spremnika topline razli\xc4\x8dite temperature. Hla\xc4\x91enjem toplijeg i zagrijavanjem hladnijega mo\xc5\xbee se dobiti samo dio energije u obliku mehani\xc4\x8dkog rada. Koli\xc4\x8dina iskoristive energije ovisi o temperaturnoj razlici spremnik\xc3\xa2. To zna\xc4\x8di da je nemogu\xc4\x87 i stroj koji bez temperaturne razlike pretvara toplinsku energiju u mehani\xc4\x8dku. Takav stroj, koji nije u suprotnosti s 1. stavkom termodinamike, ali je u suprotnosti s 2. stavkom, nazvan je perpetuum mobile druge vrste.'